Mikha - Aceh Bible - Old Testament / Micah-7\nCilaka ulôn! Ulôn lagée ureuëng deuk nyang lôn jak pot boh kayée óh hana le musém jimuboh. Ka hana le jimuboh kayée di ateueh bak. Boh anggô dan boh ara nyan pih ka habéh jipot.\n2 Ureuëng jujoe ka hana le lam nanggroe, ureuëng nyang seutia ubak Po teu Allah ka hana meurumpok le. Tieb-tieb ureuëng jipreh keuseumpatan keu geupeu maté ureuëng laén. Maséng-maséng jiteun jeunieb keusabe keudroe-droe.\n3 Bandum ureuëng malem that bak buet jeuhet. Peujabat dan hakém geulakée péng sogok, dan ureuëng patot-patot geupaksa keuheundak droe, meunan kheueh awaknyan ka sipakat bulat bak buet nyang hina.\n4 Nyang paleng gét dan paleng jujoe lamkawan awaknyan pih lagée tamah meuduroe nyang hana meuguna. Ka watée jih Po teu Allah geuhuköm umat Gobnyan lagée nyang ka geupeuingat ubak awaknyan meulalu nabi-nabi. Bak saátnyoe ka jipeubeudôh karu lamkawan awaknyan keudroe.\n5 Bék tapatéh ubak kawöm lingka gata, dan bék teuma meusadeue ubak rakan. Beu até-até kheueh ngon tutoe haba gata bahpi nyang deungoe nyan peurumoh gata keudroe.\n6 Sabab, bak masa nyang lagée nyoe anggota keuluwarga saléng meumusoh: aneuëk agam jihina ureuëng syiek jih keudroe, aneuëk inong jilawan ma jih, dan meulintée nyang inong jimeudakwa ngon tuwan jih keudroe.\n7 Teuma geutanyoe meuharab ubak TUHAN; deungon peunoh keuyakénan tanyoe preh Po teu Allah geutanyoe. Gobnyan geudeungoe doá geutanyoe dan geupeuseulamat geutanyoe.\n8 Hana alasan nibak musoh-musoh geutanyoe keu meuseunang-seunang ateueh keuhancoran geutanyoe. Sabab bahpi geutanyoe rhot, geutanyoe tabeudôh lom teuma. Bak saátnyoe geutanyoe na lam seupôt, teuma TUHAN geupeutrang geutanyoe.\n9 Geutanyoe ka meudesya ubak TUHAN, sabab nyan bak saát nyoe geutanyoe harôh tarasa beungéh Gobnyan. Teuma hana treb le Gobnyan geubila geutanyoe dan geubri keuadelan ubak geutanyoe. Gobnyan geuba geupeuteubiet geutanyoe ubak nyang peungéueh; geutanyoe ta rasa keudroe bahwa Gobnyan geupeuseulamat geutanyoe.\n10 Yoh masa ilée musoh jihina geutanyoe sira jipeugah, "Dipat kheueh TUHAN, Allah gata nyan?" Teuma bak saát nyoe awaknyan jikalon peue nyang geupeubuet lé TUHAN keu geutanyoe, dan awaknyan meuteumé malée. Geutanyoe takalon musoh-musoh geutanyoe nyan geupeutaloe dan geubloh-bloh lagée leuhôb bak rot ueh raya.\n11 He Yerusalem! Ka trok watée jih gata peudong lom bintéh-bintéh beuton banda gata. Bak uroe nyan wilayah gata teupeuluwah.\n12 Ureuëng-ureuëng gata jigisa ubak gata dipat -- di Asyur di siblaih utimu, di nanggroe Meusé di siblaih seulatan, di daerah Krueng Efrat, di meurandeh laôt dan nibak gunong-gunong nyang jiôh.\n13 Teuma bumoe jeuet keu tho kreng sabab buet nyang jeuhet nyang jipeubuet lé peunduduek bumoe nyan.\n14 Ya TUHAN, neurabe kheueh umat Droeneueh, umat nyang Droeneueh piléh. Awaknyan tinggai teu aséng di uteuen raya, bak teungoh tanoh nyang subô gumbo. Bah kheueh awaknyan meuteumé peunajoh bak blang naleueng Basan dan Gilead lagée yoh jamén dilée.\n15 Neupeugöt kheueh buet nyang ajaéb keu kamoe, ya TUHAN, lagée nyang ka TUHAN peugöt yoh masa ilée bak watée Droeneueh neupeuteubiet kamoe di nanggroe Meusé.\n16 Bansa-bansa jikalon hai nyan dan meuteumé malée sabab jisada bandum teunaga awaknyan hana areuti meubacut pi. Awaknyan gadôh ákai sampoe hana jeuet jimariet atawa jimeudeungoe.\n17 Awaknyan geumeu éue nibak tanoh lagée uleue. Deungon teumakot dan yo meugám-gám awaknyan jiteubiet lam kuta teumpat jimeuteun, laju jijak ubak Droeneueh, ya TUHAN Po teu Allah kamoe.\n18 Hana Allah nyang lagée Droeneueh, ya TUHAN, nyang peuamphon desya umat piléhan Droeneueh nyang mantong na tinggai. Hana keu siumu masa Droeneueh beungéh; sikeubit jih, Droeneueh galak neubri cinta Droeneueh nyang hana meubataih nyan.\n19 Droeneueh neubalaih gaséh lom ubak kamoe dan neu peuamphon kamoe. Desya-desya kamoe Droeneueh gilo-gilo dan Droeneueh geulawa lam laôt raya!\n20 Ubak umat Droeneueh, keuturonan Nabi Ibrahim dan Nabi Yakub, Droeneueh neutunyok keuseutiaan Droeneueh dan cinta Droeneueh nyang hana meubataih nyan lagée nyang Droeneueh peujanji ubak indatu kamoe yoh masa ilée.